钦定古今图书集成/理学汇编/文学典/第002卷 > 梁刘勰文心雕龙 > 《隐秀》
## 钦定古今图书集成/理学汇编/文学典/第002卷 > 梁刘勰文心雕龙 > 《隐秀》

夫心术之动远矣，文情之变深矣，源奥而派生，根盛
而颍峻，是以“文之英。”有秀有隐。隐也者，文外之重
旨者也；秀也者，篇中之独拔者也。隐以复意为工，秀
以卓绝为巧，斯乃旧章之懿绩，才情之嘉会也。夫隐
之为体，义主文外，秘响傍通，伏采潜发，譬爻象之变
互体川渎之韫珠玉也。故互体变爻，而化成四象，珠
玉潜水，而澜表方圆。“凉飙动秋草，边马有归心，气寒
而事伤”，此羁旅之怨曲也。凡文集胜篇，不盈十一，篇
章秀句，裁可百二，并思合而自逢，非研虑之所果也，
或有雕削取巧，虽美非秀矣，故自然会妙，譬卉木之
耀英华，润色取美，譬缯帛之染朱绿，朱绿染缯，深而
繁鲜，英华耀树，浅而炜煜，秀句所以照文苑，盖以此
也。赞曰：“深文隐蔚，馀味曲包，辞生互体，有似变爻，言
之秀矣，万虑一交，动心惊耳，逸响笙匏。”